[pic] | KOMISIA EURÓPSKYCH SPOLOČENSTIEV |

Brusel, 22.12.2006

KOM(2006) 865 v konečnom znení

OZNÁMENIE KOMISIE EURÓPSKEMU PARLAMENTU A RADE

FINANČNÉ VÝHĽADY ÚRADU PRE HARMONIZÁCIU VNÚTORNÉHO TRHU (OCHRANNÉ ZNÁMKY A VZORY)

OZNÁMENIE KOMISIE EURÓPSKEMU PARLAMENTU A RADE

FINANČNÉ VÝHĽADY ÚRADU PRE HARMONIZÁCIU VNÚTORNÉHO TRHU (OCHRANNÉ ZNÁMKY A VZORY)

1. ÚVOD

Úrad pre harmonizáciu vnútorného trhu (ochranné známky a vzory)[1] je zodpovedný za registráciu ochranných známok Spoločenstva a vzorov Spoločenstva. ÚHVT bol zriadený v roku 1996. Odvtedy sa na úrade so sídlom v Alicante uchádzalo o získanie ochrany v EÚ pre svoje ochranné známky a vzory viac ako 200 000 spoločností z celého sveta.

Toto oznámenie je o dlhodobej správe financovania ÚHVT. ÚHVT sa ako agentúra EÚ financuje sám a má rozpočet nezávislý od rozpočtu Spoločenstva. Jeho rozpočet teda vyžaduje, aby výnosy a výdavky boli vyrovnané. Rozpočet ÚHVT je dotovaný väčšinou z poplatkov, ktoré platia za jeho služby firmy. Tieto poplatky stanovuje Komisia prostredníctvom vykonávacích nariadení.

ÚHVT vytvára podstatné finančné rezervy pochádzajúce z niekoľkých zdrojov vrátane stabilne rastúceho počtu prihlášok ochranných známok a vzorov, zvýšenej produktivity úradu ako aj rastu v oblasti e-businessu. Napriek tomu, že nedávno výška týchto poplatkov klesla, v nadchádzajúcich rokoch sa očakáva ďalší rast týchto finančných rezerv. Ku koncu roka 2005 dosiahli kumulatívne hotovostné rezervy viac ako 130 miliónov eur a do konca roka 2010 by mohli ľahko dosiahnuť 375 miliónov eur.

Výrazný ročný prebytok, v dôsledku ktorého dochádza ku každoročnému štrukturálnemu nárastu kumulatívnych peňažných rezerv, nie je z dlhodobého hľadiska prijateľný. Komisia by mala prijať opatrenia v prípade, že príjmy nepretržite presahujú finančné prostriedky potrebné na zabezpečenie riadneho plnenia úloh ÚHVT a rezervy sa stávajú štrukturálne nevyváženými. Toto oznámenie obsahuje konkrétny návrh na zabezpečenie dosiahnutia vyváženosti rozpočtu v budúcnosti v akejkoľvek finančnej situácii. Pravidelné a automatické prehodnotenie poplatkov by sa malo uskutočňovať v prípade prebytku v rozpočte, ale aj v prípade deficitu v rozpočte.

Komisia verí, že je vhodný čas na zváženie štrukturálneho prístupu k finančnej správe ÚHVT. ÚHVT funguje už viac ako desať rokov, počas ktorých zvládol dôležité prípady, ako napr. zavedenie elektronického podávania, rozšírenie EÚ o desať nových členských štátov v roku 2004 alebo prvé kolo obnovovania ochranných známok v roku 2005. Teraz je vhodný čas na ustálenie tvorby rozpočtu.

2. VÝKONNOSť ÚHVT

ÚHVT bol zriadený v roku 1994 Nariadením o ochrannej známke Spoločenstva. Ochranná známka Spoločenstva je nárok na priemyselné vlastníctvo, ktoré poskytuje svojmu majiteľovi právo platné na celom území EÚ. Od začiatku prijímania prihlášok ochrannej známky v roku 1996 bolo zaregistrovaných viac ako 330 000 ochranných známok. V roku 2002 Rada prijala nariadenie o vzoroch Spoločenstva a vytvorila systém (registrovaných a neregistrovaných) vzorov Spoločenstva pre celú EÚ. Registrácia vzorov Spoločenstva sa začala v roku 2003 a doteraz bolo spracovaných viac ako 180 000 vzorov.

Tieto čísla prevyšujú aj najoptimistickejšie predpovede, ktoré boli vyslovené pri prijatí príslušných nariadení Radou ministrov. Sú dôkazom hodnoty obchodovania s právami duševného vlastníctva, ktoré ponúkajú ochranu na celom území Európskej únie, ako aj úspechu, s ktorým úrad spravuje systém. Takéto jednotné nároky sú pilierom širšej stratégie EÚ v oblasti duševného vlastníctva, ktorá je základom lisabonskej stratégie EÚ pre rast a zamestnanosť.

Ochranné známky a vzory sú základnými marketingovými nástrojmi v oblasti moderného obchodu na vnútornom trhu. Obchodovanie v rámci celej Únie a mimo nej sa teraz môže opierať o účinnú organizáciu, ktorá poskytuje vhodnú a efektívnu ochranu jedným z ich najcennejších aktív. Vo svete rastúcej sofistikácie spotrebiteľov značky podporované ochrannými známkami a vzormi môžu prispievať podnikaniu v akejkoľvek veľkosti pri hľadaní inovácie a pri vstupovaní na nové trhy.

Neočakávaný úspech a stále rastúci dopyt po službách ÚHVT vytvára pre jeho systém dôležité úlohy. V posledných rokoch však úrad svoju výkonnosť podstatnou mierou zvyšuje. ÚHVT si stanovuje ambiciózne ciele v oblasti služieb a spravovania kvality svojich úkonov. Aplikoval program s cieľom zvýšenia produktivity a efektivity zjednodušovaním procesov, upravovaním metód práce, znižovaním byrokracie, uplatňovaním pevnej finančnej správy, zavedením najmodernejších prostriedkov a zdrojov v oblasti informačných technológií.

Dôležitým trendom v procese vypĺňania tlačív je to, že sa v roku 2002 zaviedlo elektronické podávanie. Užívatelia môžu teraz získať výrazné zľavy z poplatkov v prípade, že predkladajú prihlášky a žiadosti o obnovenie elektronicky a aj dôsledkom zníženia týchto poplatkov koncom roka 2005. Elektronické obchodovanie je finančným prínosom pre užívateľov a zároveň umožňuje zvýšenie kvality, ako napr. primeranejšie získavanie údajov, čo je v konečnom dôsledku tiež prínosom pre užívateľov. Narastajúci význam elektronického obchodovania v úrade je potešujúce.

ES pristúpilo 1. októbra 2004 k madridskému protokolu o medzinárodnej registrácii ochranných známok. Madridský protokol ponúka firmám jednoduchý postup prihlásenia práva ochrannej známky v 67 krajinách mimo Európskeho spoločenstva v jedinej medzinárodnej prihláške vyplnenej v úrade. Spoločenstvo práve pripravuje schválenie ženevského aktu s podobnou realizáciou v oblasti medzinárodnej registrácie vzorov.

V roku 2005 sa zintenzívnila spolupráca ÚHVT so štátnymi úradmi členských štátov. ÚHVT sa rozhodol venovať viac zdrojov na financovanie partnerstiev a spoločných projektov so štátnymi úradmi. Úrad im kompenzuje príspevky a služby, ktoré poskytujú v súvislosti s prevádzkou systému ochrannej značky Spoločenstva. Očakáva sa, že toto partnerstvo bude prínosom pre používateľov systémov ochranných značiek a vzorov nielen v Spoločenstve ale aj v jednotlivých štátoch.

Títo používatelia hodnotia všeobecné výstupy ÚHVT pozitívne. Uznanie zainteresovaných bolo potvrdené rozsiahlym Výskumom spokojnosti používateľov, ktorý uskutočnila nezávislá spoločnosť. Uskutočnil sa široký prieskum názorov ľudí a podnikateľských subjektov, ktoré priamo využívali systémy ochrannej známky Spoločenstva a/alebo vzorov Spoločenstva od januára 2004 do júna 2005. Úplné výsledky boli zverejnené v marci 2006.[2] Dokazujú slušnú úroveň všeobecnej spokojnosti nielen predstaviteľov oblasti práv duševného vlastníctva ale aj držiteľov práv duševného vlastníctva, hoci výskum tiež poukázal na oblasti, ktoré by sa dali zlepšiť. Úrad berie tento výsledok vážne a ďalej investuje do zlepšovania poskytovaných služieb.[3]

3. VÝVOJ FINANCIÍ ÚHVT

3.1. Rozpočet a štruktúra poplatkov ÚHVT

Príjmy ÚHVT pozostávajú predovšetkým z poplatkov, ktoré musia platiť používatelia v súvislosti s registráciou ochranných známok a vzorov. Nariadenie o ochrannej známke Spoločenstva obsahuje jasnú požiadavku, aby príjmy a výdavky v rozpočte boli vyrovnané.[4] Inak povedané, ÚHVT sa teší rozpočtovej samostatnosti v tom rozsahu, že by nemal potrebovať dotáciu od Spoločenstva na vyrovnanie svojho rozpočtu.

Poplatky, ktoré platia používatelia systému ÚHVT, sú stanovené v dvoch vykonávacích nariadeniach ustanovených Komisiou: Nariadením o poplatku za ochrannú známku Spoločenstva a nariadením o poplatku za vzor Spoločenstva. Tieto poplatky zahŕňajú poplatky za prihlášku, registráciu a obnovenie platené vlastníkom ochrannej známky/vzoru, poplatok za zrušenie platený treťou stranou vznášajúcou námietku alebo zrušenie a poplatok za odvolanie platený stranou, ktorá sa odvoláva proti rozhodnutiu ÚHVT na odvolacích senátoch. Napriek tomu 90 % príjmov ÚHVT pochádza len z troch z týchto poplatkov: poplatkov za prihlášku, registráciu a obnovenie ochrannej známky Spoločenstva. Podľa článku 139 ods. 2 nariadenia o ochrannej známke Spoločenstva je nevyhnutné stanoviť poplatky za tieto ochranné známky Spoločenstva v záujme zabezpečenia následných príjmov, ktoré budú v zásade postačovať na vyrovnanie rozpočtu ÚHVT.

Výdavky počas prvých rokov prevádzky úradu smerovali predovšetkým do oblasti infraštruktúry úradu a do získania dostatočného počtu zamestnancov, aby dokázali spracovať viac prihlášok, ako sa pôvodne očakávalo. Príjmy prudko rástli do roku 2000, potom dva roky klesali, až kým sa úroveň rastu neobnovila.

Ku koncu roka 2004 mal ÚHVT podstatné kumulované peňažné rezervy vo výške približne 105 miliónov eur podľa kalkulácie bežné aktíva mínus bežné pasíva a predpoklady naznačovali pretrvávajúci ročný prebytok.[5] Následne sa znížili rôzne poplatky o približne 20 % v roku 2005 v prvom prehodnotení systému poplatkov za ochrannú známku Spoločenstva od vzniku úradu.[6]

3.2. Súčasný vývoj ovplyvňujúci rozpočet ÚHVT

Reforma poplatkov za ochranné známky nadobudla účinnosť v októbri 2005. Jej hlavnými znakmi bolo zníženie poplatkov za prihlášku a registráciu, zavedenie zľavy za elektronické podanie prihlášky a zníženie poplatkov za obnovenie. Podľa odhadov malo zníženie poplatkov priniesť podnikom úspory vo výške 37 až 40 miliónov eur ročne, ale zistilo sa, že skutočné úspory budú oveľa vyššie. Len v roku 2006 sa očakáva, že priemysel usporí približne 55 miliónov eur z dôvodu zliav na poplatkoch v roku 2005.[7]

Na rozpočet ÚHVT mali okrem toho vplyv dva ďalšie nedávne výviny. V prvom rade je objem prihlášok a obnovení vyšší, ako sa na začiatku predpokladalo. Globálny nárast odráža všeobecné smerovanie vo väčšine častí sveta. Druhou skutočnosťou je, že rok 2005 bol prvým úplným rokom, v ktorom žiadosti prechádzali cez Svetovú organizáciu duševného vlastníctva (World Intellectual Property Organisation, WIPO) podľa madridského protokolu. V roku 2005 ÚHVT získal v hotovosti približne 9 miliónov eur za poplatky medzinárodných prihlášok v rámci madridského protokolu.

Prvé skúsenosti s reformou poplatkov ukazujú, že balík zmien v poplatkoch určite mal primeraný vplyv na výnosy. Je však takisto pravdou, že napriek zníženiu poplatkov budú peňažné rezervy v roku 2006 stále vyššie, čím budú ďalej prispievať ku kumulatívnym peňažným rezervám. Len za finančný rok 2005 sa prebytok vyšplhal na 41,5 milióna eur pri celkovom rozpočte 162,8 milióna eur. Celkový objem peňažných rezerv dosiahol koncom roka 2005 132 miliónov eur. Odhady na rozpočtový rok 2006 predpovedajú prebytok 50 miliónov eur z celkových príjmov vo výške 179 miliónov eur.[8] Rozpočet je preto jasne nevyvážený a je potrebné znovu ho vyrovnať.

Nakoniec je potrebné poznamenať, že narastajúci počet registrácií vzorov takisto prispieva k peňažným rezervám v rozpočte, aj keď podstatne menšou mierou. V roku 2005 príjmy zo vzorov tvorili menej ako 10 % príjmov vytvorených poplatkami za ochrannú známku Spoločenstva.

3.3. Rozpočtové predpovede do budúcnosti

Očakáva sa, že pri nezmenenom spravovaní poplatkov v budúcnosti ešte vzrastie nevyváženosť rozpočtu. Pri akokoľvek dôveryhodnom scenári budú peňažné rezervy naďalej rásť na kumulatívnej báze.

Zďaleka najurčujúcejším faktorom budúcich príjmov je objem prihlášok ochrannej známky Spoločenstva. Príloha obsahuje výpočty s rôznymi scenármi vývoja. Odhady sú založené na scenári nízkeho vývoja s 60 000 prihláškami ochrannej známky Spoločenstva, na strednom scenári vývoja so 75 000 prihláškami a na vysokom scenári vývoja s 90 000 prihláškami.

Podľa odhadov založených na najreálnejšom strednom scenári vývoja so 75 000 prihláškami ochrannej známky Spoločenstva ročne a s mierou obnovovania 60 % by mohol celkový príjem dosiahnuť takmer 200 miliónov eur v roku 2010 a viac ako 230 miliónov eur v roku 2016. Toto by spôsobilo, že by kumulatívne peňažné rezervy dosiahli pôsobivú výšku 375 miliónov eur ku koncu roka 2010 a takmer 700 miliónov eur ku koncu roka 2016.

Aj pri nízkom odhade 60 000 prihlášok ochrannej známky Spoločenstva ročne (úrad prijal v roku 2005 64 000 prihlášok) by štrukturálne peňažné rezervy dosiahli v roku 2010 viac ako 300 miliónov eur. Taký istý záver sa dá vyvodiť pri miernom odhade miery obnovovania vo výške 40 % miesto 60 % (odhad súčasnej miery obnovovania za celý rok 2006 je približne 63 %), pričom pri tomto scenári by očakávané rezervy mohli narásť v roku 2010 na viac ako 330 miliónov eur.

Dva nasledovné grafy znázorňujú odhadované kumulatívne peňažné rezervy na obdobie rokov 2006 až 2016 v porovnaní s vytvorenými rezervami, ktoré sa nakumulovali v období rokov 2000 až 2005 (všetky nižšie uvedené čísla sú v miliónoch eur a vychádzajú z miery obnovovania vo výške 60 %).

celkový kumulatívny prebytok | | | | | | | | | | | | | | | | | | | | | | | | | | | | | | | | | | | | | | | finančný rok | |2000 |2001 |2002 |2003 |2004 |2005 |2006 |2007 |2008 |2009 |2010 |2011 |2012 |2013 |2014 |2015 |2016 | | | | | | | | | | | | | | | | | | | | | | kumulatívny prebytok | | | | | | | | | | | | | | | | | | | | nízky scenár | | | | | | | |204 |235 |272 |314 |349 |375 |407 |438 |468 |526 | | | stredný scenár | 52 |53 |57 |71 |90 |132 |182 |221 |278 |349 |425 |497 |558 |625 |691 |757 |850 | | | vysoký scenár | | | | | | | |262 |319 |390 |466 |538 |599 |666 |732 |798 |891 | |[pic]

4. ŠTRUKTURÁLNE RIEšENIE NA ZABEZPEčENIE VYVÁžENÉHO ROZPOčTU

4.1. Vysoko kvalitný systém registrácie ochrannej známky v Európe

Ako už bolo uvedené, narastajúci ročný prebytok ÚHVT spôsobuje nevyváženosť rozpočtu, čo nezodpovedá zásade uvedenej v článku 139 ods. 2 nariadenia o ochrannej známke Spoločenstva, že výškou poplatkov je nevyhnutné zabezpečiť, že príjmy budú postačovať na vyrovnanie rozpočtu. Podľa názoru Komisie je nevyhnutné uskutočniť štrukturálne riešenie. Takýto postoj by však mal úzko súvisieť s náročným výkonom úradu.

Na úvod by sa malo zdôrazniť, že ÚHVT spravuje svoj rozpočet v súlade s riadnymi zásadami rozpočtovníctva a účtovníctva a pod dohľadom Rozpočtového výboru ÚHVT a Dvoru audítorov. Tieto zásady zahŕňajú napríklad zásadu obozretnosti (zisky sa zapisujú na účty len v prípade, ak sú zrealizované do konca roka, pričom predvídateľné riziká a podmienené pasíva sa zapisujú do účtov ihneď po ich vzniku), zásadu riadneho finančného hospodárenia a zásadu transparentnosti. Je dôležité zdôrazniť, že hotovostné rezervy sú vypočítané a spravované na základe tých istých zásad a že ÚHVT takisto pracuje s odhadovaním predpovedí do budúcnosti obozretným a zodpovedným spôsobom.

Komisia verí, že časť peňažných rezerv môže byť použitá na financovanie výziev, ktoré má ÚHVT pred sebou v oblasti prevádzky. Navzdory skutočnosti, že nedávny výskum používateľov ukázal všeobecnú spokojnosť s výkonom ÚHVT, Komisia chápe, že väčšinu práce je ešte potrebné vykonať. Iniciatívy úradu na zlepšenie výkonu v skupine oblastí naznačených vo výskume je preto potrebné privítať. Táto práca by mala viesť k väčšej jasnosti, dôslednosti a úplnosti rozhodnutí uskutočnených v Alicante, jednoduchším administratívnym postupom a rastúcej rýchlosti spracovania v kľúčových oblastiach prevádzky úradu. Takéto ďalšie zvyšovanie kvality si s najväčšou pravdepodobnosťou vyžaduje viac finančných investícií.

Komisia si okrem toho praje zdôrazniť dôležitosť spoločného partnerstva medzi ÚHVT a úradmi členských štátov na účel účinného výkonu a účinnej interakcie medzi systémami ochranných známok Spoločenstva a krajín. Rozvíjajú sa a uskutočňujú sa intenzívne programy spolupráce v oblastiach, ako napríklad odborné vzdelávanie, informačné technológie (IT), propagácia a informačné služby. V nevyhnutnom rozsahu by sa mohli sprístupniť finančné zdroje na zjednodušenie a rozvoj takýchto technických partnerstiev spolupráce.

Ak však vezmeme do úvahy zásady dobrého riadenia a účtovania, opatrné prídavné investície do oblasti prevádzky a do partnerstiev spoluprácu budú mať len relatívne malý vplyv na podstatný rast peňažných rezerv, ktorý sa predpokladá v nasledujúcich desiatich rokoch.

4.2. Ďalšie reformy poplatkov

Komisia zastáva názor, že v súčasnej situácii stále rastúceho prebytku a následne nevyváženej úrovne hotovostných rezerv je neodvratným riešením ďalšie zníženie úrovne poplatkov. Udržiavanie nízkych poplatkov je zaujímavou možnosťou, pretože by to finančne ešte viac zatraktívnilo ochrannú známku Spoločenstva pre spoločnosti, najmä pre MSP z celej EÚ a zo zahraničia.

Skúsenosti však ukazujú, že znižovanie poplatkov podľa súčasných spoločných pravidiel a postupov nie je jednoduché. Stanovenie poplatku je riadené takzvaným postupom „komitológie“ a rokovania vo Výbore pre poplatky za ochrannú známku Spoločenstva vedúce k pozmeneniu nariadenia Komisie o poplatkoch platených ÚHVT v roku 2005 boli zložité z dôvodu rozdielnych pohľadov na určenie peňažných rezerv a na najprimeranejšie úrovne rôznych poplatkov. Úroveň zníženia, ktorá bola na záver dohodnutá, nebola dostatočná na vyváženie rozpočtu.

Vzhľadom na uvedené úvahy je primerané nájsť moderný a štrukturálny prístup na zabezpečenie toku príjmov, ktoré sú proporčné k odhadovaným výdavkom. Komisia preto navrhuje zaviesť metódu pravidelného prehodnotenia poplatkov na základe finančných vyhliadok úradu a na riadenie peňažných rezerv podľa vopred určeného vzorca. Podkladom prehodnotenia by bola finančná štatistika úradu zhotovená bežným spôsobom vrátane údaja úradu o očakávanom objeme peňažných rezerv v ďalšom období.

Vzorec by sa mal zamerať len na poplatky za ochrannú známku. Ako bolo naznačené vyššie, nevyváženosti v rozpočte sú zapríčinené takmer výhradne registráciou ochranných známok Spoločenstva. Relatívne krátke obdobie skúseností so systémom vzorov Spoločenstva by bol ďalším dôvodom v súčasnej situácii na nezahrnutie poplatkov za vzory do vzorca.

Zavedenie metódy pravidelného prehodnotenia poplatkov za ochrannú známku má jasné výhody.

Prvou skutočnosťou je zabezpečenie ochrany finančnej samostatnosti úradu. Na jednej strane je možné zamedziť štrukturálnym deficitom, ktoré so sebou nesú riziko následnej spotreby rezerv a potreby dotácií. Na druhej strane je možné zamedziť nadmernej akumulácii rezerv, čo je nevyhnutné v záujme zabezpečenia primeranej rovnováhy medzi príjmami a výdavkami.

Po druhé by používanie takéhoto vzorca lepšie odrážalo náklady užívateľov systému ÚHVT. Napriek tomu, že do úvahy pri určovaní poplatkov treba vziať mnoho zložiek, výška poplatkov pre užívateľov by mala odrážať náklady na poskytnuté služby.

Po tretie, samotné zavedenie vzorca na zaobchádzanie s budúcimi nadbytkami alebo schodkami a ich absorbovanie prostredníctvom automatického prepojenia s poplatkami nevyzerá tak, že by malo predstavovať zvláštne technické ťažkosti. V nariadení o ochrannej známke Spoločenstva sa uvádza, že nariadenia o poplatkoch určujú najmä výšku poplatkov a spôsoby, ktorými majú byť uhrádzané.[9] Komisia navrhne zmeniť a doplniť nariadenie o poplatkoch Komisii „komitológiou“, ako sa ustanovuje v nariadení o ochrannej známke Spoločenstva. Nachádza sa tam ustanovený dohodnutý postoj k výpočtu zmeny – pričom môže ísť o zníženie alebo zvýšenie – na správnej úrovni, tieto pravidlá by mohli zahŕňať vzorec, na základe ktorého by boli poplatky pravidelne prehodnotené s cieľom zabezpečiť dosiahnutie primeranej rovnováhy v rámci rozpočtu.

4.3. Hlavné znaky navrhovanej metódy pravidelného prehodnotenia poplatkov

Automatické prehodnotenie a úprava poplatkov na základe finančných vyhliadok ÚHVT by sa mali uskutočňovať s ohľadom na niekoľkých základných podmienok. Komisia má v úmysle navrhnúť metódu pravidelného prehodnotenia, ktorá by mala byť založená na nasledovných predpokladoch.

- V záujme právnej istoty a na účely zohľadnenia skutočných vývojov rozpočtov za určitý časový úsek by sa akákoľvek nevyhnutná úprava mala uskutočňovať pravidelne (napríklad na ročnej báze).

- Po stanovení odhadovaného prebytku (alebo schodku) by mali byť podkladom na preskúmanie tri najdôležitejšie poplatky: poplatky za prihlášku, registráciu a obnovenie (jednotlivých) ochranných známok. Zníženie alebo zvýšenie týchto troch poplatkov by malo byť primerané k ich pomernej váhe.[10]

- Automatické pravidelné úpravy by nemali mať vplyv mimo fluktuačnej marže.

- Finančná samostatnosť ÚHVT musí byť zabezpečená za každých okolností.

5. ZÁVER

Nariadenie o ochrannej známke Spoločenstva zaväzuje k tomu, aby bol rozpočet ÚHVT vo finančnej rovnováhe. Pri nezmenenej politike poplatkov a na základe realistických predpovedí o ročných objemoch prihlášok a obnovení ochranných známok sa však tento cieľ nepodarí dosiahnuť. Kumulatívne peňažné rezervy by mohli ku koncu roka 2010 dosiahnuť približne 375 miliónov eur a ku koncu roka 2016 takmer 700 miliónov eur. Je preto naliehavo potrebné konať s cieľom udržať kontrolu nad peňažnými rezervami.

Komisia má osobitnú zodpovednosť, pretože je zodpovedná za určovanie úrovní poplatkov. Tieto úrovne poplatkov by sa mali stanoviť na takej úrovni, aby sa nimi zabezpečil v zásade dostatočný objem príjmov na vyrovnanie rozpočtu ÚHVT. Mohlo by byť zložité zvoliť si prístup ad hoc s príležitostnou úpravou poplatkov, pretože by to mohlo viesť k dlhým a opakujúcim sa diskusiám v kontexte „komitológie“. Lepšou alternatívou by bolo sústrediť sa na podrobné a štrukturálne riešenie. Odporúča sa preto zaviesť pravidelné prehodnotenie rozpočtovej situácie v súvislosti s najlepšími dostupnými vedomosťami o vyvíjajúcej sa situácii v ÚHVT s využitím štandardného prístupu, podľa ktorého by sa výška najdôležitejších poplatkov pohybovala nahor a nadol podľa potreby. Po politickej dohode o tomto postupe by sa mal zaviesť taký vzorec napríklad na ročnej báze. Vzorec by mal vziať do úvahy všetky relevantné zložky, aby zabezpečil vyváženú a fungujúcu štruktúru poplatkov.

Komisia verí, že nastal vhodný čas na predloženie štrukturálneho návrhu s cieľom vyhýbať sa nevyváženým hotovostným rezervám ÚHVT. Počas takmer desiatich rokov od svojho založenia dosahuje ÚHVT vysokú úroveň registrácií ochranných známok Spoločenstva a nedávnejšie aj v registrácii vzorov Spoločenstva. úrad naviac zvládol niekoľko významných projektov s dôležitými finančnými následkami, ako napríklad zavedenie elektronického podávania, rozšírenie o desať nových členských štátov v roku 2004 a prvé kolo obnovovania ochrannej známky v roku 2005.

Vopred určený vzorec by nemal ohroziť vysokú úroveň výkonu ÚHVT, ani by nemal zabrániť optimálnej spolupráci s úradmi jednotlivých krajín. Nemal by ani viesť k deficitným situáciám v budúcnosti. Za každých okolností by úrad mal byť schopný naďalej prevádzkovať moderné, účinné a efektívne systémy registrácie ochrannej známky v záujme používateľov a spoločnosti ako celku.

Na základe súčasných prebytkov v rozpočtoch ÚHVT si Komisia želá konať čo najrýchlejšie pri rešpektovaní zásad dobrého riadenia. Komisia má v úmysle predniesť pozmeňovacie návrhy k nariadeniu o poplatkoch Komisii na jar v roku 2007. K návrhom bude priložené zhodnotenie úmerných dôsledkov.

Komisia vyzýva Radu a Európsky parlament na predkladanie poznámok k postupu navrhovanému v tomto známení.

PRÍLOHA

V tabuľke je kombinácia predpokladov rozpočtových predpovedí na roky 2006 až 2016 (všetky čísla sú uvedené v miliónoch eur). Predpokladaná hypotéza počíta so 75 000 prihláškami ročne, s alternatívou 60 000 a 90 000 prihláškami ročne. Pri týchto troch možnostiach je miera obnovovania ochrannej známky Spoločenstva stanovená na stabilnej úrovni 60 % počas celého obdobia.

finančný rok | |2006 |2007 |2008 |2009 |2010 |2011 |2012 |2013 |2014 |2015 |2016 | | | | | | | | | | | | | | | | scenár |príjmy | 179 |174 |179 |188 |197 |194 |188 |196 |198 |202 |232 | | 75,000 CTM pa |výdavky | 130 |142 |132 |134 |137 |140 |144 |147 |150 |153 |156 | | |výsledok | 50 |32 |47 |54 |60 |54 |44 |50 |49 |49 |76 | | |kum. prebytok |182 |214 |261 |314 |374 |428 |472 |521 |570 |619 |695 | | | | | | | | | | | | | | | | scenár |príjmy | |186 |196 |209 |219 |216 |210 |219 |221 |225 |255 | | 90,000 CTM pa |výdavky | |146 |139 |139 |142 |145 |149 |152 |155 |159 |162 | | |výsledok | |39 |57 |70 |77 |71 |61 |67 |66 |66 |93 | | |kum. prebytok | |221 |278 |349 |425 |497 |558 |625 |691 |757 |850 | | | | | | | | | | | | | | | | scenár |príjmy | |160 |161 |166 |174 |170 |164 |173 |175 |178 |208 | | 60,000 CTM pa |výdavky | |138 |130 |129 |132 |135 |138 |141 |144 |147 |150 | | |výsledok | |22 |31 |37 |42 |35 |26 |32 |31 |31 |58 | | |kum. prebytok | |204 |235 |272 |314 |349 |375 |407 |438 |468 |526 | |

[1] Ďalej len „ÚHVT“ alebo „úrad“.

[2] Pozri http://oami.europa.eu/en/office/survey05.htm.

[3] Pozri reakciu ÚHVT na výsledky výskumu spokojnosti používateľov na http://oami.europa.eu/en/office/pdf/USS_Response.pdf.

[4] Pozri článok 134 ods. 2 nariadenia Rady (ES) č. 40/94 z 20. decembra 1993 o ochrannej známke Spoločenstva, naposledy zmeneného a doplneného nariadením Rady (ES) č. 422/2004 z 19. februára 2004, Ú. v. EÚ L 70, 9.3.2004, s. 1.

[5] Ročný prebytok vyplýva z uplatňovania jediného rozpočtu. (Akumulované) prebytky však nie sú dobrou indikáciou toho, aké množstvo voľných financií existuje. Niektoré prebytky nie sú dostupné v podobe voľných financií, lebo boli investované do viazaných aktív, ako napr. stavby. Toto oznámenie z tohto dôvodu používa výraz „hotovostné rezervy“, aby sa stanovila voľná hotovosť. Hotovostné rezervy predstavujú bežné aktíva mínus bežné pasíva.

[6] Nariadenie Komisie (ES) č. 1042/2005 z 29. júna 2005, ktorým sa mení a dopĺňa nariadenie (ES) č. 2869/95 o poplatkoch splatných Úradu pre harmonizáciu vnútorného trhu (ochranné známky a vzory), Ú. v. EÚ L 172, 5.7.2005, s. 22. Pozri súčasné poplatky za vzory v nariadení Komisie (ES) č. 2246/2002 zo 16. decembra 2002 o poplatkoch splatných úradu pre harmonizáciu vnútorného trhu (ochranné známky a dizajny) v súvislosti so zápisom dizajnov Spoločenstva, Ú. v. ES L 341 z 17.12.2002, s. 54.

[7] Pre rozpočtový rok 2006 sú celkové úspory zo zníženia poplatkov za prihlášku a registráciu stanovené na približne 20 miliónov eur; vplyv na poplatky za obnovenie bol vypočítaný na približne 28,5 milióna eur a dôsledok zníženia poplatku za elektronické podanie žiadosti na dalšieho 4,5 milióna eur. Kombinovaný efekt za prídavné poplatky by znamenal úsporu 2 miliónov eur navyše.

[8] Odhad z 1. októbra 2006.

[9] Pozri článok 139 ods. 2 nariadenia (ES) č. 40/94 v znení zmien a doplnení.

[10] Pravidelná úprava poplatkov troch hlavných typov poplatkov v súlade s vopred stanoveným vzorcom nevylučuje reformu všetkých poplatkov. Štrukturálne modifikácie môžu byť nevyhnutné napríklad v súvislosti s rozširovaním EÚ alebo na základe právnych zmien a doplnení.